
Καλοκαίρι με δροσερή γεύση από καρπούζι στο Νέο Αγιονέρι 
Γιορτή της γης και των τοπικών καλλιεργητών, που βάζουν όλη τους την μαστοριά για να πετύχουν τη βελτίωση των ποιοτικών χαρακτηριστικών του πιο δημοφιλούς καλοκαιρινού φρούτου, η Γιορτή Καρπουζιού δικαίωσε για μία ακόμη φορά την υπεροχή του Νέου Αγιονερίου στην ευρεία παραγωγή και διάθεση του προϊόντος στο πλανόδιο εμπόριο και στις υπεραγορές και δρόσισε με τους απολαυστικούς καρπούς του ντόπιους και επισκέπτες.
Φερμένη  από το Μιστί της Καππαδοκίας, πριν από έναν και πλέον αιώνα η καλλιέργεια του καρπουζιού βρήκε ιδανικές συνθήκες ανάπτυξης στα αμμώδη χώματα της περιοχής και χρόνο με τον χρόνο ξεχώρισε και δίνει πλούσια συγκομιδή, χάρη στη συστηματική φροντίδα των αγροτών και στις άριστες εδαφοκλιματικές συνθήκες.   
Η Γιορτή του Καρπουζιού πραγματοποιήθηκε το Σάββατο 24 Ιουλίου στον προαύλειο χώρο του Δημοτικού Σχολείου, με δεκάδες μπολ από καρπούζι να γίνονται μέσα σε λίγη ώρα ανάρπαστα, και η γευσιγνωσία συνδυάστηκε με διαγωνισμό παραγωγών για το πιο βαρύ καρπούζι, που ζυγίστηκε στα 26 κιλά, και με τις πολιτιστικές παραδόσεις του Καππαδοκικού χωριού. 
Η φρουτένια γιορτή διανθίστηκε με χορούς από την Καππαδοκία, τον Πόντο και τη Θράκη, που παρουσίασαν με ιδιαίτερη χάρη τα συγκροτήματα των Πολιτιστικών Συλλόγων ‘’Μιστί’’ Νέου Αγιονερίου, ‘’Εχεδώρου’’ Γαλλικού, ‘’Αμάραντου’’ Καστανά και ‘’Ερωτόκριτου’’ Ωραιοκάστρου και συνεχίστηκε με λαϊκό γλέντι. 
Στην απόλυτα επιτυχημένη Γιορτή Καρπουζιού, την οποία διοργάνωσε ο Πολιτιστικός Σύλλογος ‘’Μιστι’’, με την υποστήριξη του Δήμου Κιλκίς, ήταν παρόντες ο Δήμαρχος Κιλκίς Δημήτρης Κυριακίδης, ο Αντιπρόεδρος της Βουλής, βουλευτής Κιλκίς Γιώργος Γεωργαντάς, οι Αντιδήμαρχοι Νικόλαος Γιαρήμαγας, Θεμιστοκλής Κοσμίδης, Γιώργος Μπαλάσκας, το μέλος του διοικητικού συμβουλίου των Βιομηχανικών Σφαγείων Κιλκίς Άγγελος Τσιφτσής, το μέλος του διοικητικού συμβουλίου της ΔΕΥΑΚ Ελένη Παπαδοπούλου και οι Πρόεδροι των Δημοτικών Κοινοτήτων Νέου Αγιονερίου Ιορδάνης Κελτσίδης, Παλαιού Αγιονερίου Γιώργος Δεμουρτζίδης και Κεντρικού Σάββας Ηλιάδης.    
